शिमला. हिमाचल प्रदेश सरकार ने बैंकों के सक्रिय सहयोग से किसानों को उदार ऋण उपलब्ध करवाकर कृषि-आर्थिकी को बल प्रदान करने की दिशा में कुछ महत्वपूर्ण कदम उठाए हैं. विभिन्न बैंकों की मदद से कृषि एवं बागवानी विभागों के साथ मिलकर ‘किसान क्रेडिट कार्ड’ योजना को लोकप्रिय बनाने के लिए एक जागरूकता अभियान शुरू किया गया है. कृषकों की, फसल बिजाई और बीज इत्यादि खरीदने की छोटी-छोटी जरूरतों को पूरा करने के लिए बैंक, कृषकों को इस योजना के तहत बड़ी संख्या में ऋण प्रदान करने के लिए आगे आए हैं. पिछले साल इस योजना से 1.62 लाख किसानों ने 3,000 करोड़ रुपए की ऋण सुविधा का लाभ उठाया.